คาดบาทกรอบ29.30-29.90 หลังอ่อนตัว
ศูนย์วิจัยกสิกรคาดเงินบาทสัปดาห์หน้าอยู่ในกรอบ 29.30-29.90 หลังอ่อนตัว ติดตามตัวเลขเศรษฐกิจสหรัฐ
4 พ.ค. 2556

ศูนย์วิจัยกสิกรคาดเงินบาทสัปดาห์หน้าอยู่ในกรอบ 29.30-29.90 หลังอ่อนตัว ติดตามตัวเลขเศรษฐกิจสหรัฐ
ศูนย์วิจัยกสิกรไทย มองแนวโน้มค่าเงินบาท (Onshore) ในสัปดาห์ถัดไป (6-10 พ.ค.) เงินบาทอาจเคลื่อนไหวในกรอบ 29.30-29.90 บาทต่อดอลลาร์ฯ โดยคงต้องจับตาการตอบรับของตลาดการเงินต่อตัวเลขการจ้างงานนอกภาคเกษตรของสหรัฐฯ ตลอดจนสัญญาณ/ท่าทีของทางการในการดูแลค่าเงินบาท ขณะที่ ต้องติดตามตัวเลขเศรษฐกิจสหรัฐฯ ที่สำคัญ ได้แก่ งบประมาณของรัฐบาลกลางเดือนเม.ย. สต็อกสินค้าภาคค้าส่งเดือนมี.ค. และจำนวนผู้ขอรับสวัสดิการว่างงานรายสัปดาห์
สัปดาห์ที่ผ่านมา เงินบาทอ่อนค่าแตะระดับต่ำสุดในรอบเกือบ 7 สัปดาห์ ที่ระดับ 29.69 บาทต่อดอลลาร์ฯ ตามแรงซื้อคืนเงินดอลลาร์ฯ อย่างต่อเนื่องจากนักลงทุน ท่ามกลางความกังวลต่อท่าทีของทางการในการดูแลความเคลื่อนไหวของเงินบาท นอกจากนี้ สถานะขายสุทธิหุ้นและพันธบัตรไทยของนักลงทุนต่างชาติ ก็เป็นปัจจัยกดดันให้เงินบาทอ่อนค่าด้วยเช่นกัน  โดยในวันศุกร์ (3 พ.ค.) เงินบาทอยู่ที่ระดับ 29.58 เทียบกับระดับ 29.25 บาทต่อดอลลาร์ฯ ในวันศุกร์ก่อนหน้า (26 เม.ย.)